... ja kompass, selline võiks olla korraldajate arvates ühe tõsise multisportlase lisavarustus Xdreami II etapil Kärstnas. Seepi pole kaasa vaja tassida, sest nööri  saab libedaks teha ka energiageeliga, isiklikult soovitaksin Borni uut jõhvikamaitselist geeli, sobib hästi depressiooni korral. Kuna korraldajateks eeloleval etapil samad mehed, kes eelmisel aastal Otepääl show korraldasid, siis ilmselt läheb nööri vaja tõrksate eramaa omanike kinnisidumiseks. Soosambla Suusaklubi raskusi ei pelga, seetõttu võtame rajale kaasa ainult kompassi, nöör las jääda nõrgematele. Ettevalmistused öiseks etapiks on sujunud plaanipäraselt, igaüks treenib individuaalselt vastavalt  treeneri poolt koostatud treeningplaanidele, üheskoos on harjutatud kanuusõitu ja arutatud taktikat eelolevateks startideks. Füüsilise vormi kohta saab vast öelda, et ega paremaks enam minna ei saa. Raivo ülitugevas konkurentsis saavutatud 21. koht Tallinna Rattamaratonil ja napp 7 min kaotus rattalegend Jassile räägib iseenda eest, tegemist on tõenäoliselt kiireima multisportlasest ratturiga Baltikumis. Juuresolev pilt on tehtud sel aastal Rõuges, kus purunenud kett jättis meie rattamürsu "vaid" 87. kohale.  Heigo stardid Värska MTBO-l ja üks-ühele võistlusel tõestavad veel kord, et vigastused ja haigused meie meeste vormi ei riku.  Ka võistkonna nõrgim lüli on harjutanud rohkem, kui treeningplaanid ette näevad, ega ei mäletagi enam sellist aega, et trenni minnes pulsikat sisse lülitades näed ekraanil numbrit 52, veel eelmisel hooajal oli pulss isegi puhkeasendis üle kuuekümne.  Senisest tõsisemalt oleme II etapi eel harjutanud stardikiirendust. Analüüsides eelmise etapi minu nõrka algust jõudsime treeneriga järeldusele, et puudu on stardikiirendusest. Sealt saavadki kõik hädad alguse. Seetõttu oleme sel ettevalmistustsüklil  tõsisemat tähelepanu pööranud lühikestele lõikudele, 8 x 60 m või 12 x 30 m on tavalised lõigutrennid päeva teisel treeningul. ÜKE siia juurde veel.  See, et võistluskeskus Karksi-Nuiast Kärstnasse viidi, on paras üllatus, aga täiesti juhuslikult on järgmine nädal ees kolmepäevane komandeering Kärstnasse, mis siis muud kui trenniriided ja 15 m peenikest köit kotti ning harjutama.